**Еллар аша сезгә киләм.**

(Хөсни Кәримнең тууына 125 ел).

(Тын гына көй уйнала)

Чтец– Җибәрик җырлап, китсен шынлап,

Шыңгырасын урман буйлары,

Тибрәнсен утлы иләс йөрәк,

Онытылсын хәсрәт уйлары.

Җыр җырламак безгә тәсбих түгел –

Җыр дәвалый сырхау күңелне,

Сөйләп – сөйләп бирә киләчәкне,

Сагындыра үткән көнеңне.

Моңайганда егет бер җырласа,

Асыл кошлар канатын кагыр;

Күбәләктәй йөрәк очар – кочар,

Җан азыгы ярга табыныр.

Мыскыл итсә тормыш, көлсә язмыш,

Җан юатыр егет җыр белән;

Кунса бәхет кошы күкрәгенә,

Кыз тирбәтер егет җыр белән...

1 вед. – Хәерле көн, кадерле китап дуслары!

2 вед. – Исәнмесез, кадерле кунаклар!

1 вед. – Күренекле татар язучы, педагог һәм җәмәгать эшлеклесе, безнең якташыбыз Хөсни Кәримнең тууына 125 ел тулуга багышланган әдәби кичәбезне башлыйбыз.

2 вед. – Яшәргә! Тулы күкрәк белән сулап яшәргә. Гомереңне якты Һәм кабатланмаслык итәргә, аны барлык кешеләргә якты һәм җылы бирә торган учак итәргә. Ул учак мәңге ялкынлансын. Кешеләр аңардан үзләренең нур сибәчәк шәмнәре өчен ут алырлык булсыннар!

1 вед. – Язучы якташыбыз Хөсни Кәримнең дә бөтен тормыш юлында һәм иҗатында да әнә шундый ялкынлы омтылыш сизелеп тора.

2 вед. – Дүртөйле районы Тумырҗа авылында яшәүче “Ярлы Минаҗ” кушаматлы кешенең гаиләсендә моннан 125 ел элек 15 декабрендә бер ир бала дөньяга килә. Миннаҗетдин абзый малайга Хөснетдин дип исем куша. Ул үзенең михнәтле тормышына бу баланың киләчәктәге ярдәме турында хыяллана. Ләкин авыр тормыш аны вакытсыз кабергә кертә. Озакламый баланың анасы да үлеп, Хөснетдин әбисе карамагында кала. Аңа тормыш авырлыкларын үз җилкәсендә бик иртә татырга туры килә. Эх, бу ятимлек еллары...

Чтец. – Көнгә керсәм – юньле аш юк, төгәнмәс күп эш күрәм;

Яшьлегемдә тәрбиям юк, кап-кара тормыш күрәм;

Кем чыгарды зур сугыш, кем канга манды җир йөзен –

Чәнчелеп китсен үзе, ил кап-кара кылсын йөзен.

Шатланыр күк, шатланыр җир, тик миндә хәсрәт –

мин ятим.

Китте әткәм тупка каршы, үлде әнкәм – мин нитим?

Их, дөнья! Ник каргадың, каргады һәркем мине?

Зурладыммы дошманыңны, хурладыммы мин сине?

Мин ятим, саф-пакь җаным – зур гөнаһым шулмыни?

Бетәр көчем, сүнәр күзем, әллә коткарырмы бер көч мине?..

1 вед. – Кечкенәдән үк әкиятләр тыңларга яраткан һәм үзе ишеткән әкиятләрне тагын да кызыклы итеп сөйләүгә сәләтле булган Хөснетдин китаплар укырга омтыла. Ундүрт яшькә җиткәч, ул Әсән авылындагы мәдрәсәгә барып укый башлый һәм шунда мәдрәсә хуҗасы Максютов байларга хезмәтче булып көн итә. Белемгә сусаган яшьләрне бу мәдрәсә канәгатьләндерми. Унсигез яшьлек Хөснетдин үзенең берничә иптәше белән бергә, Ломоносов кебек үк, биштәрен иңенә асып, Уфага, заманында прогрессив саналган “Галия” мәдрәсәсенә китә.

2 вед. – “Мин бик мохтаҗлыкта яшәп укыдым - тимер юллар ремонтлауда, Уфа байларының заводларында, ә җәйге каникуллар чорында Сембер (хәзәрге Ульяновск) шәһәрендә Акчуриннар сукно фабрикасында эшләдем. Кышка уку һәм кием – салым юнәтү өчен, һәр тиенне исәпләп, ачлы – туклы яшәргә туры килде - дип яза ул узенең биографиясендә.

1 вед. - Шуңа күрә ул үзе дә белемгә мохтаҗ матди хәле авыр кешеләргә бик рәхәтләнеп ярдәм итә иде. Анда ул милли культураның күренекле вәкилләре Галимҗан Ибраһимов, Шәһит Әхмәдиев, Габдулла Алпаровлар белән таныша һәм алар аның аерылмас дуслары булып китәләр.

2 вед. – Анда ук укыганда Хөсни Кәрим язучылык эше белән дә шөгыльләнә башлый. 1910 елны аның беренче карлыгачы – авыл мәдрәсәләрендәге шәкертләр тормышын ачып биргән “Атна кич, яки Шакир хәлфә дәресе” дигән ике пәрдәлек пьесасы басылып чыга. 1911 елны, банкротка калган авыл сәүдәгәренең комсызлыгын ачып биргән “Ак песи” хикәясе басыла.

1 вед. – Яшь язучының беренче әсәрләре укучылар тарафыннан җылы кабул ителәләр һәм авторның өметле икәнлеген күрсәтәләр. Шәрикләреннән Галимҗан Ибрагимов: “Язучы, язучы ул Хөсни Кәрим!” – дип шатлана. Хөснетдиннең беренче әсәрләрен укып зәвыкланган Гыйбадулла Алпаров та: “Телең шома, сүзләрең урынлы куелган, сөйләм төзелеше матур,”- дип дәртләндерә.

Чтец - Киң ялан, җир тип-тигез,

Төрле бизәк кигән яшь үлән;

Аңкый дөнья чәчәкләрдән

Тамчылаган хуш ис белән.

Ап-аяз күк, чып-чуар;

Ай бриллианттай “ялт” итә;

Җанлы-җансыз җылы-йомшак

Саф һавада ял итә.

Тып-тыныч ил, һич исми җил,

Серле, моңлы җәйге төн;

Нәкъ табигать җиргә индергән

Бу төн бар хикмәтен

2 вед. – 1912 елда Хөсни Кәрим мәдрәсәне тәмамлый һәм экстерн рәвешендә укытучылыка имтихан тота. Зур авырлыклар белән белем алган Хөснетдин бөтен көчен мәгариф эшенә багышлый. Беренче адымнар Астрахань шәһәрендәге рус-татар мәктәбендә укытучылыктан башлана. Белем бирү методикасы күңеленә хуш килмәгәнлектән, укуга булган иске карашларны тәнкыйтьли башлый, хәтта шул турыда гәзиткә дә язып чыга. Астраханьда ул шагыйрь Сәгыйть Рәмиев һәм күренекле революционер Нариман Нариманов белән таныша. Булачак тормыш иптәше Зәйнәп белән дә шунда таныша.

1 вед. – Татар арасында культура эшен үстерергә тырышып йөрүче һәм үзенең фикерләрен ачык әйтүче кеше булуын аңлап, Астраханьның алдынгы фикерле интеллигенциясе Хөсни Кәримгә теләктәшлек күрсәтә, аның тирәсенә туплана. Бу хәл полиция күзеннән читтә калмый. Аңарга “вольнодумец” дигән гаеп тагалар.

2 вед. – Җәмәгать эшендә актив катнашу белән бергә, шул елларда Хөсни әдәби эшчәнлеген дә җәелдереп җибәрә. “Идел” газетасында, “Аң” журналы битләрендә аның шигырьләре, хикәяләре күренә башлый. Аның шул вакыттагы эчке кичереше “Аң” журналында 1912 елда басылган “Былбылга” дигән шигырендә бик ачык чагылган.

Чтец – Сайрамачы, былбыл, ник сайрыйсың?

Өзелә үзәк синең тавышка.

Сайрыйсыңмы син дә, минем кебек,

Түзәлмичә каты сагышка?

* Калды мәллә ярың җаннан артык,

Алларыңа куеп табынган?

Яна мәллә йөрәк сулкылдаган,

Фирак утларына кабынган?

* Ташладыңмы мәңге ялган тормыш,

Кара йөрәк тулы җир йөзен?

Тынычмыни ялгыз зур урманда

Кан-яшь түгү кичен-көндезен?

* Сайрашыек бергә, таркатыек

Йөрәктә оешкан каннарны;

Санашыек башка килеп киткән

Рәхәт үткән аз заманнарны.

* Саклана күр, мәгьсум урман кошы,

Тавышың ишетелмәсен еракка,

Беленмәсен серең залимнәргә –

Төшерерләр тимер тозакка –

1 вед. - дип, ул үзен һәм иптәшләрен кисәтеп язган. Аның “Идел” газетасында “Ике дус”, “Тормыш тырнагы астында”, “Айлы кичтә”, “Ачлар шатлыгы” дигән хикәяләре, фельетоннары, шигырьләре һәм күп санлы публицистик мәкаләләре басыла. Г.Тукайның “Җан азыклары” на, Г.Ибрагимовның “Яшь йөрәкләр” енә карата язылган “Матбугат дөньясыннан” дигән мәкаләсе дә шул чорда чыга. 1913 елда “Аң” журналының 17, 18 саннарында чыккан “Әдәбияттә үзгәреш көтелә” (милли әдәбиятебезгә бер караш) дигән зур мәкаләсе дә җәмәгатьчелек тарафыннан бик җылы кабул ителә.

2 вед. – Прогрессив карашлы язучы һәм публицистның журналистика һәм әдәбият өлкәсендәге эшчәнлеге белән полиция дә кызыксына. Әдипне эзәрлекләүләр башлана. Бу хәлдән чыгу максатында Хөсни Кәрим Астраханьнан Уфага кайтырга карар итә һәм Бөре өязенең Байкыбаш дигән авылында рус – татар мәктәбенең мөдире булып, артабан укытучы булып эшли башлый. Анда да халык арасында җәмәгатьчелек эшендә актив катнаша. Аның халык арасында мәктәптән тыш эш белән дә актив шөгыльләнүенә губерна земствосының алдынгы хезмәткәрләре дә игътибар итәләр һәм 1915 елна шул үк Бөре өязендә Богдан авылында яңа ачылган төбәк китапханәсенә мөдир итеп күчерәлә. Ул китапханә биш волостька караган 56 авыл халкының аң-белемен күтәрүне күздә тотып оештырылган иде. Хөсни бу эшне бик яратып, зур дәрт белән эшләде. Монда да ул становой пристав һәм өяз исправнигының адым саен эшкә киртә булуларына карамастан, крестьян массасы арасында культура –агарту эшен дәвам итә, ул заман өчен бик авыр булган эш – лекцияләр укуны оештыра.

Чтец – Кояш кыздыра, был-был сыздыра;

Болын ямьләнә; дөнья җанлана;

Яшел чирәмдә чылтырап су ага.

Ул чишмә генә, әле кечкенә,

Ага да ага, як-якка кага –

Башка суларны үзенә тага.

Сулар җыйналгач, озак юл алгач,

Салды зур колач.

Киң елга булгач, һәр язда таша,

Болынны баса, саллар кәрваны ага, тамаша!

Ай-һай, бу елга!

Аш та ул бирә,

Су да эчерә,

Тәнгә саулык та,

Җанга шатлык та –

Барын җиткерә.

Бик игелекле безнең авылга.

1 вед. - Февраль революциясен Хөсни Кәрим Богдан авылында каршы ала һәм революцион эшкә актив катнаша.. Шушы көнне халык аның китапханәсенә агыла, илдә барган вакыйгалар турында сөйләвен сорый. Аның “Ертылган приказ” хикәясендә нәкъ шул көннәрдә булган вакыйгалар тасвирланган.

2 вед. – Язучы, укытучы һәм культура-агарту эшчесе Хөсни Кәрим Октябрь социалистик революциясен күтәренке рух һәм җинүгә зур ышаныч белән каршылый, ирек таңын котлап шигырьләр, мәкаләләр яза, авылларда Совет властен урнаштыруда турыдан-туры катнаша һәм шул вакытта Бөре өязенең халык мәгарифе бүлеге мөдире булып эшли башлый. Шәһәр халкы арасында иҗтимагый-политик темаларга докладлар ясый, лекцияләр укый.

1 вед. – Хөсни Кәрим гражданнар сугышы чорында, 1919 елның март аенда, Колчак контрразведкасы тарафыннан кулга алына, большевиклар ягында эш алып баруда гаепләнә. Дошман кулында үлем көтеп ятканда, Бирск шәһәрен Кызыл Армия килеп азат итә, һәм Хөсни Кәрим дә төрмә газабыннан котыла.

Чтец - - Үтәсең лә, гомерем, ай, үтәсең,

Сахраларда искән җил кебек;

Суласың ла, йөзем, саргаясың,

Өзелеп җиргә төшкән гөл кебек.

- Кызарып батса кояш, туса ак ай,

Сизәм яшьлек гомерем үткәнен;

Өзелеп төшсә бөртек сары яфрак,

Күрәм егылыр вакытым җиткәнен.

- Терелә кортлар, килә киткән кошлар,

Җанлана җир ямьле яз җиткәч;

Ашмый күңел күккә, ташмый йөрәк,

Кайтмый яшьлек гомер бер үткәч.

- Зифа агач булыйм, ал-гөл иткән –

Яшьлек гомерем кунак кош булса;

Алларында көн-төн хезмәт кылыйм –

Яшьлек гомерем кочак кыз булса.

2 вед. – 1924 елда Хөсни Кәрим Казанда хокук мәктәбенә укырга керә, аны уңышлы тәмамлаганнан соң Главлит җитәкчесе, Татарстан Үзәк Башкарма комитетының читтән торып уку бүлеге мөдире һәм Татарстан радиокомитетының әдәби-музыкаль тапшырулар секторы мөдире вазифаларын башкара. 1936 елда, каты авыру сәбәпле, җәмәгать эшеннән читләшергә мәҗбүр була. Совет хөкүмәте аңа союз күләмендә персональ пенсия нәшер итә.

1 вед. – Хөснетдиновлар өч бала тәрбияләп үстерә. Зур кызлары – галим, уллары музыкант (Бөек Ватан сугышында һәлак була), төпчек кызлары врач була.

2 вед. - Хөсни Кәримнәң ныклап авырып китүе һич тә уйламаган нәрсәдән башланды. Тора торган йортның бакчасында велосипедта йөрергә өйрәнгәндә, велосипеды киселгән агач төбенә бәрелә дә, Хөсни биш метрлы койма буена, таш тратуарга егылып төшеп бөтен гәүдәсен имгәтә, башы контузияләнә. Шуннан ул озак вакыт паркинс чирә белән авырый.

1 вед. – Көчле авыру сәбәпле, торып йөри алмаслык хәлгә калгач та, язучы эшчәнлеген туктатмый: хикәяләр, мәкаләләр иҗат итә. Ул тугыз китап авторы. Алар арасында “Ертылган приказ”, “Елан”, “Калмык даласында” кебек хикәяләре аеруча игътибарга лаек. 1945 елдан Язучылар союзы әгъзасы Х. Кәримнең “Җан исәбе алганда” повесте революциягә кадәрге крестьяннарның авыр язмышын сурәтләүгә багышлана.

Чтец – Ничә еллар күз тегәп бәхтем кояшын эзләдем;

Үтте гомерем яртысы, тик мин көтүдән бизмәдем.

Чыкты балкып, чәчте нур; нур күрдә күз тик бер минут:

Исте җил, очты буран,чүп – каплады нурны болыт.

Күрмәдем ак көн йөзен, төн мәңге бәхтем каплады;

Ашты күңлем биеккә; җан талпыныр гөл тапмады.

Ялтырап аткан яшенне ашкынып тоткан йөрәк

Бетте, сүнде, басты хәсрәт, иргә ялкын атмады.

Гыйшкы дәрья, дәрте җирне-күкне кочкан күкрәгем.

Күкрәден, тик күкрәвеңнән җанга яңгыр яумады.

2 вед. – Әмма, аның көчәя барган авыруына бернинди чара да файда итмәде. 1965 елның 29 декабрендә ул вафат булды.

(Тын гына көй уйнала)

1 вед. – Хөсни Кәрим... Әсәрләрен укыган саен аның язмышы, тормышы һәм иҗаты турында уйландырта. Язучы-якташыбыз бик тыйнак, сәләтле кеше иде. Ул Туган илебезнең патриоты, заман сулышын тойган чын язучы булды .Язучыны белүчеләр аны бик тә кызыклы һәм намуслы кеше иде дип сөйлиләр.

2 вед. - Язучының кызы Ләлә Хөснетдинова әтисе турында болай сөйли: “Гомеренең соңгы көннәренәчә, каты авыру булса да, үл үз халкына, үз Ватанына файда китерү теләге белән яшәде”.

1 вед. – “Бик яхшы күңелле кешеләр иде, – дип хәтерли Нәзиһә апа Рәҗәпова, язучының бертуган апасының кызы, - кайчан килсәк тә, ачык йөз белән, шатланып каршы алдылар. Хөсни туган төбәк тормышы белән һәрдаим кызыксынып торган. Башкортстанда нинди үзгәрешләр баруы, крестьяннарның колхозны хуп күрү-күрмәве турында сораша иде”.

2 вед. – Хөсни Кәрим кешенең иң яхшы сыйфатларына, күңеленең сафлыгына ышанган. Шуңа да аның әсәрләре якшылык һәм яманлык турында сөйли, рухи торгынлык һәм наданлыкка каршы көрәшне гәүдәләндерә. Шушы үзәнчәләкле язучының хикәяләрен һәм шигырьләрен дулкынланмыйча уку мөмкин түгел.

1 вед. – Шулай итеп, бөтен йөрәге белән халкын яраткан, аның тормышына ай нурларыдай якты белем, акыл, бәхет чаткылары сибәргә хыялланган Хөсни Кәрим безнең тарихка кереп калды һәм аның әсәрләре күпмилләтле әдәбият хәзинәсендә лаеклы урын алды.

**Язучы һәм педагог Хөсни Кәрим.**

Сәхнәгә ике кеше чыга:

1. Язучы, язучы ул Хөсни Кәрим! (Галимҗан Ибрагимов)
2. Теле шома, сүзләр урынлы куелган, сөйләм төзелеше матур (Гыйбадулла Алпаров).

**1 а.б.** – Исемнәре әдәбият тарихында алтын хәрефләр белән язылган бу бөек кешеләрнең мактау сүзләренә лаек булган һәм иҗатына югары бәһа алган язучы – якташыбыз Хөсни Кәрим.

**2 а.б.** – 1887 елның 15 декабре. Дүртөйле районы Тумырҗа авылында яшәүче “ярлы Минаң” дигән кушаматлы кешенен гаиләсендә, бар байлыгы зур зур гаиләдән торган ярлы крестьян гаиләсендә бер ир бала доньяга килә. Минаҗендин абзый малаена Хөснетдин дип исем куша. Ага кеше бу баланың киләчәге турында хыяллана, ярдәменә өмет баглый. Хөснетдинның атасы үлеп, бала әбисе карамагына кала. Башлап хәреф танырга, ак белән караны аерырга өйрәткән, китапка һәвәслек тәрбияләгән кеше дә әбисе була.

**1 а.б.** – Кечкенәдән үк әкиятләр тыңларга яраткан һәм үзе дә ишеткән әкиятләрен тагын да кызыграк итеп сөйләргә сәләтле булган Хөснетдин китаплар укырга омтыла. Укуга, белемгә хәвәслек аңарда тормыш авырлыкларын җинүгә дәрт тудыра. 14 яшькә җиткәндә, ул Әсән авылындагы мәдрәсәгә барып укый башлый. Һәм шунда мәдрәсә хуҗасы Максютов байларда хәзмәтче булып көн итә.

**2 а.б.** – Белемгә сусаган яшьләрне бу мәдрәсә генә кәнагәтьләндерми. Хөснетдин үзенең берничә иптәше белән бергә, Ломоносов кебек, биштәрен иңенә асып, җәяү Уфага, заманында прогрессив булган “Галия” мәдрәсәсенә китә. “Галия” мәдрәсәсендә укыганда бик зур авырлыклар кичерә. “Мин бик мохтаҗлыкта укыдым, - дип яза Х. Кәрим үзенең биографиясендә – Һәр тиенне исәпләп ачлы-туклы яшәргә туры килде”

**Чтец – “Ятим зары”**

Көнгә керсәм – юньле аш юк, төгәнмәс күп эш күрәм,

Яшьлегемдә тәрбиям юк, кап-кара тормыш күрәм,

Кем чыгарды зур сугыш, кем канга манды җир йөзен –

Чәнчелеп китсен үзе, ил кап-кара кылсын йөзен.

Шатланыр күк, шатланыр җир, тик миндә хәсрәт – мин ятим.

Китте эткәм тупка каршы, үлде әнкәм – мин нитим?

Их, донья! Ник каргадың, каргады хәркем мине?

Зурладыммы дошманыңны, хурладыммы мин сине?

Мин ятим, саф-пакь җаным – зур гонаһым шулмыни?..

Бетәр көчем, сүнәр күзем, әллә коткарырмы бер көч мине?..

**1 а.б.** – Кечкенәдән әдәбият белән кызыксынган Х. Кэрим язучылык эше белән “Галия” мәдрәсәсендә укыганда ук шөгыльләнә башлый. 1920 елда аның беренче карлыгачы – авыл мәдрәсәләрендә шәкертләр тормышын ачып биргән “Атна кич яки Шакир хәлфә дәресе” дигән ике пәрдәле комедиясе “Галия” мәдрәсәсендә кат-кат уйнала. Озак та көттерми Х.Кәримнең байларның комсызлыгы һәм саранлыгыннан көлеп язган “Ак песи” хикәясе басылып чыга.

**2 а.б.** – Әсәрнең төп герое – Фәрхетдин шәһәрнең иң бай кешеләрнең берсе. Ул үзен башкалардан өстен куеп, беркем белән дә исәпләшми. Явыз ниятләрен тормышка гамәлгә ашыру максатында якыннарын сату һәм кирәкле кешеләрне сатып алудан да тартынмый. Һәр яңалыкка каршы чыга, кара көнләшү белән көя. Ниһаять, ул бай Фәрхетдиннән йокысын югалткан бичара саранга эверелә. Шулай булса да казна, байлык һәм ак мәче алу турында хыял йөртә.

**1а.б.** – Русча өйрәнергә теләү Хөсни Кәримне Царицын, Астрахань якларына алып китә. Әйләнеп кайткач, Бөре өязенең Богдановка авылы китапханәсендә эшли, крестьяннар арасында агитация пропаганда эше алып бара.

**2 а.б.** – Астраханьда укытканда Х.Кәрим үзенең язучылык һәм җурналистик эшчәнлеген киң җәелдереп җибәрә. Анда шагыйрь С.Рәмиев катнашлыгында чыгарылган “Идел” газетасында хикәяләре (“Ике дус”, “Тормыш тырмагында”, “Алар шатлыгы”) басылып чыга. Шулай ук мәктәп тормышым чагылдырган публицистик мәкәләләре дә бер-бер артлы басылып торалар.

(“Ике дус” хикәясеннән күренеш)

**1 а.б**. – Казанда чыга башлаган “Аң” җурналында да аның шигырь һәм мәкаләләре урын алалар. Шул вакыттагы эчке кичерешләре “Былбыл” дигән шигырендә бик ачык чагылган.

**Чтец – “Былбыл”**

Сайрамачы, былбыл, ник сайрыйсың?

Өзөлә үзәк синең тавышка.

Сайрыйсыңмы син дә, минем кебек,

Түзәлмичә каты сагышка?

Калды мәллә ярың җаннан артык,

Алларыңа куеп табынган?

Яңа мәллә йөрәк сулкылдаган,

Фирак утларына кабынган?

Ташладыңмы мәңге ялган тормыш,

Кара йөрәк тулы җир йөзен?

Тынычмени ялгыз зур урманда

Кан-яшь түгү кичен-көндезен?

Сайрашыек бергә, таркатыек

Йөрәктә оешкан каннарны;

Санашыек башка килеп киткән

Рәхәт үткән аз заманнарны.

Саклана күр, мәгьсум урман кошы,

Тавышың ишетелмәсен еракка,

Беленмәсен серең, залимнәргә –

Төшерерләр тимер тозакка.

**2 а.б.** – Хөсни Кәримнең әсәрләрен саклану һәм дулкынлану белән укыйсың. Гади тел белән артык буяулар кулланмыйча тәсвирланган төрле катлам кешеләре: комсыз, саран, надан татар байлары, ике йөзле сәүдәгәрләр, патшаның бәреп төшерелүен көткән ярлылар – барысы да язучының каләм осталыгы белән күз алдыма баса.

**1 а.б.** – Менә Х. Кәримнең “Ертылган приказ” дигәе хикәясе. Бу әсәре тарихи 1917 ел вакыйгаларын сүрәтли. Патшаны бәреп төшергәннәр дигән хәбәр караңгы татар авылларына да сугыштан тәмам йөнчыкан крестьяннарга да килеп җитә. Гасырлар буена изелеп, кимсенеп яшәгән халык өчен бу искиткеч шатлыклы хәбәр була. Ул бер кешедән икенчесенә, йорттан йортка тарала. Ләкин һәркем бу шатлыклы хәбәрне үзендәгенә сакларга тырыша, югыйса аның имеш мимеш кемә булуы да ихтимал, приказ юк бит. Патша чиновниклары халыктан чын дөреслекне яшерә, сугышны дәвам итәргә, налог түләргә, иске тәртипләрне сакларга чакыра. Сугышта катнашкан, ике тапкыр яраланган китапханәче Әхмәт һәм алдынгы карашлы башка кешеләр авылдашларының “күзен ачып” дөреслекне табарга ярдәмләшә. Алар патша ялчыларын куеп җибәрә һәм лаеклы крестьян вәкилләрен сайлап куялар.

**2 а.б.** – Башкортостанны Колчак басып алгач, Х. Кәрим дошман разведкасы кулына эләгә һәм атарга хөким ителә. Ярты ел төрмәдә газап чыга, аңы кызыллар килеп коткара. Граҗданнар сугышы бетеп тыныч төзелеш чорына күчкәч тә Х. Кәрим Уфа, Казан шәһәрләрендә мәгариф, әдәбият өлкәсендә эшләвем дәвам итә. Муеннан җәмәгать эшенә чумган булуына карамастан әдәби әсәрләрен иҗат итүне туктатмый.

**Чтец - “Җырла егет!”**

Җибәрик җырлап, китсен шыңлап,

Шыңгырасын урман буйлары,

Тибрәнсен утлы иләс йөрәк,

Онытылсын хәсрәт уйлары.

Моңайганда егет бер җырласа,

Асыл кошлар канатын кагыр;

Күбәләктәй йөрәк очар-кочар,

Җан азыгы ярга табыныр.

Мыскыл итсә тормыш, көлсә язмыш,

Җан юатыр егет җыр белән;

Кунса бәхет кошы күкрәгенә,

Кыз тирбәтер егет җыр белән.

**(Шигырьдән соң татар халык җыры башкарыла)**

**1 а.б.** – Җыр җырламак безгә тәсих түгел –

Җыр дәвалый сырхау күңелне,

Сөйләп-сөйләп бирә киләчәкне,

Сагындыра үткән көнеңне.

**2 а.б.** – Хөсни Кәримнең үткән көннәрен сагынып сөйләрләк шул. Яшьлек еллары, мактаулы көрәш юллары юк-юкта искә төшеп тора, хәтирәләрен яңарта,иҗат кешесенә рухи азык бирә.

Аз гомер мәңге тоелыр,

Җан тынычлык булмаса,

Күп заманнар җилдәй үтер

Башка хәсрәт кунмаса.

1 а.б. – Эйе, бәлә агач башыннан түгел, кеше башыннан йөри.1936 елда Х.Кәрим ныклап авырып китә. Аның кырында һәрвакыт тугрыклылы дусы, ярдәмче хатыны Зәйнәп ханым Кәримова була. Ул Х. Кәримнең бәхетле көннәрендә уңышларына чиксез сөенүче, иң авыр минутларында көч бирүчедә, күңел күтәрүче дә, иң тугры юлдашы да.

З. Кәримова истәлекләреннән “Онытылмас хәтирәләр”

Х.Кәримнең көчәя барган авыруына бернинди чара да файда итми. 1965 елның 15 декабрендә ул вафат булды.

2 а.б. – Кызганычка каршы, бу зур йөрәкле, киң күңелле, шулай ук бик тә гади кеше арабызда юк инде. Шулай да без аны онытмыйбыз, аның зур педагогик һәм иҗади хезмәтләрен искә төшерәбез. Үзенең иҗат дәверендә Х. Кәрим ике йөз илледән артык хикәя, очерк, шигырь һәм поэма яза, тугыз китабы донья курә.

1 а.б. – “Кәримов Хөснетдиннең исеме татар, башкорт культурасы һәм әдәбияты тарихына прогрессив язучы, халык мәгарифен үстерүче актив көрәшче буларак керде” – дип язды Х. Кәрим турында анын тормыш иптәше Зәйнәп Шәйхетдин кызы Кәримова. Бу хак сүзләр. Х. Кәрим үзен ару – талуны бермәүче педагог, пропагандист, язучы – публицист итеп танытты.





**Педагог, пропагандист, язучы - публицист**

